《沁园春 寄题徐道力玉禾堂》
清代·黄永

四海浮鸥，一身落叶，何事堪凭。叹辋川烟水，徒供入画，桃源鸡犬，莫渡迷津。

金谷风尘，铜驼荆棘，那处青山可卜邻。君何幸，有玉禾片地，松菊长存。

草堂风味萧森。敢唤作、羲皇以上民。羡江干车马，谁人问字，筵前樽酒，有客携琴。

春草能花，秋虫自语，一榻清风且曲肱。他年过，记登斯堂也，心旷神清。

作者简介：字云孙，号艾庵。江苏武进人。顺治十年（1655）进士，官刑部员外郎。以奏销案罢官。家居后，发奋读书，至老不倦。工诗词，与同邑董以宁、邹抵漠、陈维格有“毗陵四子”之称。其词“不趋新斗险，整摄自余情致”（沈雄《古今词话》）。著有《黄云孙诗选》、《溪南词》、《艾庵存稿》、《珊珊传》。生平事迹见《江苏诗征》卷六四。